Makbule Çakine serra 1969’î de, qezaya Amedî Erxenî de ameya dinyaye û hewna ke 5 mengîye bîya maye ra visnaya û daya maya maya aye. Her çiqas ke eynî bajar de biciwîyê zî Çakine keyeyê xo û maya xo bi serran nêdîya. Perwerdeyê xo yê heta lîse Erxenî de kerdo temam û  hîna ke wendekare bîya, mucadele nas kerdo û kewta zereyê xebatanê sîyasîyan. Wexto ke 15 serreyî bîya, Erxenî de kewta çalakîya grevê vêşanîye. Naye ser pîrika aye a yew keso ke qet nêşinasnayo de zewecnena.
Çakine zewac ra dima şîya Çermûg û uca de zî mucadeleyê xo domnayo. Vera desteserîya eşîran a feodale de her çiqas ke zor û zehmetîyan bianco zî, peyser game nêerzena û zereyê partîya sîyasîye de ca gêna. Çakine mabênê serranê 2005- 2006’î de, sey yew cinîye serekîya partîye kerde û no Çermûg de çîyêko nimûne bi. Nika zî namzeda hemserekîye ya HDP’yî ya.
15 SERREYÎYA XO DE AMEYA ZEWECNAYENE
Makbule Çakine wina qisey kerd: ”Ez tim zereyê mucadeleyê cinîyan de bîya. Erxenî de 10 rojî kewta grevê vêşanîye. O wext 15 serrî bîya. Grevê vêşanîye ke qedîya ez şîya keye. Xalê mi ber akerd û mi ra va ‘maya mi to zewecnaya’. Mi va qey yarîye keno. Pîrika mi welatperwere bîye, la goreyê aye ganî cinîyî nêkewê mabênê xebatan û ci ra dûrî vindê. Seba ke mi partîya sîyasîye ra dûrî bigîro, ez zewecnaya. La mêrdeyê mi û keyeyê ey, vera mi nêvejîyayî û mi xebatê xo Çermûg de domnayî. O wext Çermûg de cinîyî nêvejîyêne teber û xebatanê partîyanê sîyasîyan de ca nêgirewtêne. Ez tena bi sereyê xo şîyêne Amed û ameyêne û her kesî naye ser qisey kerdêne. Bi doliman şîyî hetê pîyê mêrdeyê mi û gerreyê mi kerd.”
HEDEFÊ MI RIJNAYÎŞÊ SISTEMÊ FEODALÎ YO
Qezaye de cinîya ke tewr verî bîya sereka partîya sîyasîye û reyna endama meclîsê şaredarîye ez a. Ez nêtersaya û mi peyser game nêeşte. Ez nêweşxane de kewta kar la ameya eştene, TEDAŞ de kewta kar, ameya eştene. Seba ke Çermûg ra biremî her çî cerebna la mi linge şanite erd û ez menda. Hedefê mi o yo ke ez tîya de sîstemê feodalî birijna. Wezîfeyo ke partîya mi dayo mi, ez bi hawayêkê cidîyî biyara ca û do biba layîqê partî û şarê xo.”
BAWERÎYA MI ESTA, MA DO BIBÊ SERKEWTE
Makbule vana çiqas ke dest ra bêro kena ke cinîyan bivejo teber û beşdarê xebatan bikero. Çermûg de cinîyan rê her ca girewte yo û nêeşkenê bivejîyê teber û Makbule zî seba ke cinîyan rê ca bêro akerdene xebetîna û wina vana: ”Ez vera zîhnîyetê feodalî yê camêrdîye de mucadele kena û seba naye zî bîya namzede. Cinîyî do ser bikewê. Ma do dewe bi dewe bigêrê û her kesî ra paştdarîye biwazê. Ma do xo û partîya xo HDP’yî bidê şinasnayene. Şaredarîya Çermûgî bi serran o ke destê AKP’yî de ya la qet xizmet nêameyo kerdene. Şarê ma naye vîneno. Ma do biresê armancê xo. Ma do 31’ê Adare de bibê serkewte.”
